Papersnake/gushiwen huggingface dataset:
至正妓人行（并叙）
李祯（明代）

永乐十七年，予自桂林役房山。
是冬解后一遗姬于逆旅中，虽汨没尘土，有衰老态，然尚
余笑谈风韵，犹以紫箫自随。
访其详，盖大都妓人，以才貌隶教坊供奉。
陵迁谷变，将落发为比丘尼，未果。
已而转嫁编氓，愈并沦落。
今垂老无所依，随孙就食匠营间。
遂呼酒饮之，使吹数调。
既罢，因与共论畴昔，其言至正时繁华富贵事如目睹。
然每一追思，怀抱辄复作恶，岂来今往古红颜薄命当如是
耶？余为低回凄然慨叹，且感其意，作长辞赠之，题曰《
至正妓人行》，第辞华萎弱，不足以写其态度之万一。
忧郁之际，取而读之，匪慰若人，聊以自解焉耳。
桃花含露伤春老，莲叶欺霜悴秋早。
红飘翠殒谁可方？大都伎人白头媪。
言辞婉媚虽足爱，颜色萎摧宁再好？姿同蒲柳先凋零，景
近桑榆渐枯槁。
我役房山滞客边，客边意气迥非前。
螺杯谩想红楼饮，雁柱徒怀锦瑟弦。
晏岁荒村因解后，芳尊小酌且留连。
阳台楚雨情磨灭，舞袖弓鞋事弃捐。
于今沦落依草木，天寒幽居在空谷。
爷娘底处认坟墓，姊妹何乡寻骨肉。
初谓终身永欢笑，那知末路翻捞摝。
莫惜缥囊紫玉箫，暂吹绛阙瑶台曲。
停觞起立态是痴，敛衽踌躇半饷时。
凝情徘徊倾听久，微茫杳渺度腔迟。
娇痴睍睆莺求友，嫩讶昵喃燕哺儿。
巨壑潜蛟惊起蛰，危巢别鹄苦分离。
分离或变成凄切，凄切愈加音愈咽。
荡子江湖信息稀，疲兵关塞肌肤裂。
似啼似诉复似泣，若慕若怨兼若诀。
孤舟嫠妇旅魂消，异域累臣鬓毛折。
参差角羽杂宫商，微韵纡余巧抑扬。
坠絮游丝争绕乱，哀蛩怨蚓互低昂。
呦呦瑞鹿剔灵囿，哕哕和鸾集建章。
楚弄数声谐洗簇，氐州一曲换伊凉。
伊凉溜亮益闲暇，埙篪笛笙皆在下。
琚瑀铿锵韵碧霄，机梭淅沥鸣玄夜。
须臾众调多周遍，返席重论盛年话。
一自干戈据扰攘，几多行辈遄沦谢。
记得先朝至正初，奴家才学上头颅。
银环约臂联条脱，彩线采绒缀罛罟。
博局倦余邀伴赌，秋千蹴罢倩人扶。
纤腰数被邻姬妒，鬓发常烦阿姐梳。
羽林英俊驰轻縠，惯向奴家通夕宿。
凤枕鸾衾肯暂辜，蜂媒蝶使交相属。
冰客反惧胭粉涴，香体匪藉沉檀浴。
退居始替兴圣斑，内使传宣又催促。
宇宙雍熙百姓安，仁覃四裔覆三韩。
畏吾选作必阇赤，钦察恩深答刺罕。
已见拂郎呈崿袅，还闻缅甸贡琅玕。
丹楹陡峻栖枿鹊，华表玲珑镂角端。
神州形胜真佳丽，郁郁葱葱蟠王气。
五谷丰登免税粮，九重娱乐耽声妓。
广寒宵得侍乞巧，太液晨许陪修禊。
避暑巡游欲届程，沿途宿顿争除地。
随銮供奉拣娉婷，特敕奴家扈跸行。
卤簿晓排仙仗发，抹伦晴鞠绣鞍乘。
营间鼓镯轰雷动，碛外氛埃扫电清。
纨扇试时违大内，花园过去是开平。
宗王贵戚咸来会，嵩呼万岁齐齐跪。
绯缨帽妥钵焦圆，黑瓣髻纫卜郎锐。
后先雉扇怯薛执，左右麟符火赤佩。
茜罽缝袍竺国师，霞绡蹙帔天魔队。
齐姜宋女总寻常，惟诧奴家压教坊。
乐府竞歌新北令，构栏慵做旧《西厢》。
煞寅院本编蒙赏，喝采箜篌每擅场。
浑脱囊盛阿剌酒，达拏珠络只徐裳。
胡元运祚俄然歇，远遁龙荒弃城阙。
官里遥冲朔漠尘，哈敦暗哭穹庐月。
坏宫画静着封锁，虚室苔生罢朝谒。
绝徼阴森部落衰，中原澒洞烽烟热。
填沟塞堑总婵娟，蚁虱微躯幸瓦全。
窈窕蛾眉浑懒画，蹒跚茧足亦羞缠。
祇园披剃思依佛，梵榻跏趺拟学禅。
练衲正宜参般若，赤绳无奈堕痴缘。
兰心慧性非坚固，宛转绸缪媒妁误。
嫁与凡庸里巷儿，流为鄙贱糟糠妇。
文禽失类偶鸡鹜，孔雀迷群随鹘鹭。
手具盘飧奉舅姑，亲操井硙应门户。
物换星移十载强，尊嫜殂没藁砧亡。
屡遭疾疫男捐馆，苦迫饥寒媳去房。
瓦缶泥垆长是伴，瑶簪翠钿已相忘。
忍谈富贵徒增感，怕说酸辛只断肠。
筋骸疲惫龙钟久，里舍么娘嗤老丑。
涂抹伊谁识阿婆，弹搊竞自矜纤手。
偷生又幸逢明代，垂死宁当正丘首。
轗轲颓龄谅弗多，槎牙瘦骨行将朽。
欷歔叹古更嗟今，少日荣华晚陆沉。
亹亹愿毋嫌<目舌>耳，寥寥罕遇是知音。
织乌荏苒忙过隙，司马汍澜已湿衿。
往运推移端莫挽，穷途汩没最难禁。
妓人听我相宽慰，美貌多为姿质累。
仓惶明镜乐昌分，缥缈层楼绿珠坠。
虽云茕独困贫乏，嬴得娇娆到憔悴。
世上浮名不直钱，杯中醇酎休辞醉。
屏营抆泪起逶迤，载拜殷勤乞赋诗。
土炕蓬窗愁寂夜，挑灯快读解愁颐。
那知皓首逢元稹，弗用黄金铸牧之。
洒翰酬渠增慷慨，风流千载系遐思。
拟元白诗二首并用其韵 其一 元拾遗微之
弘历（清代）

堂下有竹埭，尚缺五六竿。却嫌少清听，岂虑碍远看。

趁此膏雨足，兼之暑未残。移来青山曲，随见绿阴团。

斜拂凌云松，低临溘露兰。汀芦与池苇，欲效良云难。

不肯裁为箫，空期凤下坛。不肯持作钓，富春江上寒。

愿学蓝田上，种出千琅玕。劲节从此申，生机实未阑。
和纪晓岚赠张白莼韵 其一
胡绍鼎（清代）

客游耽海岳，嘉会此相寻。花下三春醉，人閒万古吟。

风尘随捷足，山水寄同心。莽莽飞光阔，天涯共照临。
九日道中凄然忆潘邠老之句
方岳（宋代）

满城风雨近重阳，城脚谁家菊自黄。
又是江南离别处，寒烟吹雁不成行。
西江月·人道偏宜歌舞
辛弃疾（宋代）

人道偏宜歌舞，天教只入丹青。喧天画鼓要他听。把著花枝不应。何处娇魂瘦影，向来软语柔情。有时醉里唤卿卿。却被傍人笑问。
满江红（滕王阁）
袁去华（宋代）

画栋珠帘，临无地、沧波万顷。云尽敛、西山横翠，半江沈影。斜日尽边回白鸟，晚烟深处迷渔艇。听棹歌、游女采莲归，声相应。

愁似织，人谁省。情纵在，欢难更。满身香犹是，旧时荀令。宦海归来尘扑帽，酒徒散尽霜侵鬓。最愁处、独立咏苍茫，西风劲。
天仙子 书周我成先生旅叹赋后 先生少年时曾赴马贵阳之宴，酒酣骂座，竟以此贾门户祸
陈维崧（清代）

辇上列侯开夜宴，年少挥鞭奔赤电。酒酣夺得紫檀槽，褰绣幔，人惊散。

裂却当筵丞相面。

门户凋残风物换，白发渐离谁作伴。荒江破屋谱牢愁，游侠传，无家叹。

月底栖乌声历乱。
挽夔路帅韩徽猷 其一
员兴宗（宋代）

先声一鹗天，万点蜀山悬。天子留英阁，君王问进贤。

玉书遗二册，金马独三年。胄子文书活，花间愧管弦。
感秋杂兴十解 其三
周密（宋代）

露泫草并白，霜肃山弄黄。蜩螀底须哀，寒燠乃其常。

蒲莲弄凉影，兰茝发野芳。独立天壤间，万籁供吟吭。
枕上和圆机绝句梅花十有四首
晁说之（宋代）

东皇太一下无依，桂酒椒浆细奠诗。
却问人间梅几种，郭仙尔有古人辞。
次韵留守相公洛中金橘
文彦博（宋代）

嘉实本从南地产，移栽洛土结成时。踰淮未必全为枳，方信中邦物物宜。
和简叔
孙应时（宋代）

落日衔山山更青，间云敛尽绿烟横。
危亭独倚阑干遍，又听疏钟第一声。
自避诏岩转东至真武祠
王履（宋代）

金帝俨尊崇，高寒压故宫。
路回秋藓碧，门闭夕阳红。
画壁埋蓬秋，珠栊宿网虫。
腐床留璲瑀，古帐失虬龙。
有几承虚供，无碑表旧踪。
炉烟聊缥渺，檐铎自玲珑。
东失天孙壮，西忘太白雄。
大千惊聚掌，方寸怏填空。
郊岛能持满，关荆敢合从。
未甘扪井手，不数荡云胸。
索价元讥彼，缨情岂在侬。
清方排暑郁，秀已泄春融。
灵气蟠幽壑，冷风吐暗松。
众雄分峛崺，群峭上攒丛。
涨绿迷深浅，凝青护叠重。
侣吁三十洞，嶕喜二千穹。
道士云含岫，畸人鸟脱笼。
便当称白石，何必待青童。
榻旷从伸脚，庵低且鞠躬。
危登传宝贲，掞水割非蒙。
计饭惩过饱，窥粮怕倏穷。
无眠忧曀雨，频起看西东。
暗雾层层豁，寒星点点通。
明朝携往识，分与满山风。
十七十八日犹雨
方回（元代）

浮云几万里，白日闷晴晖。
稍觉波涛缩，犹闻点滴微。
两旬捐破扇，五月着寒衣。
老病忧时事，高门马自肥。
漫与
陈造（宋代）

与世端如上濑船，还家稍办买山钱。
松风吹断蓬瀛梦，诗酒淋漓送暮年。
钓矶石
李士淳（明代）

青苔点石班鳞鳞，閒把钓竿坐水滨。莫遣飞熊入帝梦，磻溪深处好安身。
痴儿
王迈（宋代）

痴儿才五岁，器局稍精明。弄笔誇郎罢，窥鸾效女兄。

顾瞻眸子俊，酬答舌头轻。但愿身长健，看渠骨骼成。
八剌黑城
陈诚（明代）

六月度阴山，阴山雪数尺。
层冰结深崖，极冷无昕夕。
西行几千里，路人八刺黑。
少昊司清秋，余暑翻炎赫。
日轮时当午，纨扇手不释。
汗流湿襟裾，衣重怀缔络。
园林草树青，州渚菰蒲白。
吾皇敷德教，信义行夷翁。
化日丽天中，仁风周八极。
博望早封侯，苏卿老归国。
男儿志四方，少壮宜努力。
但析功业成，勤苦奚足惜。
愿言播芳声，千古垂竹帛。
待雪吴子仪二首
吴芾（宋代）

不须坐客苦言归，看取天花满院飞。
已是雪床先到了，夜深应与月交辉。
老僧（一作郑綮诗）
景云（唐代）

日照西山雪，老僧门始开。冻瓶粘柱础，宿火焰炉灰。

童子病归去，鹿麑寒入来。斋钟知渐近，枝鸟下生台。
送张革从道谒千乘县田秘丞京
石介（宋代）

张生何人者，琅玕满怀抱。
三十命未兴，家贫亲且老。
出门无所命，独守西山操。
饥寒屡侵凌，仁义自充饱。
手裹璆琳枝，不换径寸草。
足底麒麟文，不踏荒榛道。
十月客路寒，霜风鸣浩浩。
张生气愈壮。劲发上冲帽。
松筠冻不折，枝叶转青好。
雪深徒三尺，麟麒不受淖。
东方有贤者，愿厩纳騕褭。
临风试一鸣，应免编牛皁。
送镇知客
释心月（宋代）

海南一片旧田园，松竹迎风幸可怜。
拂拭藤枝倚床畔，隄防人问祖师禅。
听僧弹琴
贯休（唐代）

家近吴王古战城，海风终日打墙声。

今朝乡思浑堆积，琴上闻师大蟹行。
山居即事 其二十
释绍嵩（宋代）

衰落暗成病，如何不白头。百年长扰扰，万事祇悠悠。

耕凿资馀力，行藏独倚楼。却因虚淡极，忽觉此生浮。
偈颂四首
释道济（宋代）

一手动时千手动，一眼观时千眼观。
即是名为观自在，何须拈弄几多般。
题全氏三桂堂
真德秀（宋代）

唐人重科甲，拟以折桂荣。
一登群仙籍，不羡千佛经。
终全岁寒姿，乃比秋香清。
咄彼牛李辈，伊优至公卿。
迨今齿其人，名字犹臊腥。
卓哉刘户曹，直气霜棱棱。
一朝脱淡墨，千古扬芬馨。
鸡峰有名家，奕叶彯儒缨。
庭中三嘉树，屹立长宁宁。
西风正摇落，翠葆黄金英。
劲节松可友，孤芳梅谓兄。
丁宁命诸郎，我岂贪浮名。
爱此臭味同，故以书吾楹。
尔曹方茂学，志取宫袍青。
要须勉植立，毋但希腾凌。
己大外物小，道充人爵轻。
当如燕山窦，义方垂世评。
勿效东堂诜，射策矜虚声。
懿哉君斯言，可折末俗醒。
刻诗堂之楣，室观全氏兴。
戊申年七夕五绝
刘筠（宋代）

吹笙何处伴乘鸾，窥牖谁人见阿环。
便有唐家今夕意，月和风露满骊山。
南康食芡梨
陈宓（宋代）

吴头楚尾将三载，芡觜梨腮又一秋。
岂为鲈鱼觅归去，在家饮水百无忧。
满江红（自赋）
汪莘（宋代）

万古灰飞，算何用、黄金满屋。吾老矣，几番重九，几杯＿醁。此日登临多恨别，明年强健何由卜。且唤教、儿女逐人来，寻黄菊。

苹已白，枫犹绿。鲈已晚，橙初熟。叹人间何事，稍如吾欲。五柳爱寻王母使，三闾好作湘妃曲。向飘风、冻雨返柴扉，骑黄犊。
梵阁
行照（清代）

凭虚梵阁倚晴空，无限伤心一望中。六代繁华浑已尽，塞鸿犹叫五更风。
九月同琉球郑生赴通州作
黄文琛（清代）

西风送铃驮，初日浮古尘。王事莫敢息，于役偕远人。

海藩被恩信，济济来成均。私怀屡得请，不愧观国宾。

黄花酒已熟，吹帽值佳辰。程期限公牒，仆隶嚬且呻。

安知余蓄念，疮痍轸边垠。三载警烽檄，犬羊昧尊亲。

嘉尔笃忠孝，历险归我仁。附枝无曲木，同辙非异轮。

汉德优既渥，景命终古新。永永为外捍，不在输奇珍。

学省延国胄，所期化益淳。凛然效一职，去矣无苦辛。
红叶
杨万里（宋代）

诗人满腹著清愁，吐作千诗未肯休。
写遍壁间无去处，却将红叶强题秋。
龙华道院题壁
郭传昌（清代）

天气阴晴变，秋生冷暖间。疏星穿竹见，急雨上墙斑。

报赛人初散，催租吏未还。小门叉手立，簿领暂宽閒。
风流子·锦幄醉荼
洪咨夔（宋代）

锦幄醉荼。狻猊暖、银蒜压烟霏。正韩范安边，欧苏领客，红芳庭院，绿荫窗扉。著句挽春春肯住，更判羽觞挥。金系花腰，玉匀人面，娇慵无力，娅姹相依。

繁华都能几，青油幕、好与遮护晴晖。寄语东君，莫教一片轻飞。向温馨深处，留欢卜夜，月移花影，露浥人衣。只恐明朝西垣，有诏催归。
送罗君
王质（宋代）

举首黄龙山色青，琤琤乾叶坠寒林。门首平塘泊鸥鹭，吾与若曹都眼明。

海会幽铭掩清汉，云岩丰碑掣奔电。一瓯花乳一炉烟，投地起来俱不见。
白头吟
邵雍（宋代）

何人头不白，我白不因愁。
只被人多欲，其如我不忧。
不忧缘不动，多欲为多求。
年老人常事，如何不白头。
团栾说无上话图赞
释绍昙（宋代）

夙世冤憎，聚头合脑。
面面相看，说个甚麽。
初夏应诏诗
魏澹（隋代）

虽度芳春节，物色尚馀华。出帘飞小燕，映户落残花。

舞衫飘细縠，歌扇掩轻纱。兰房本宜夜，不畏日光斜。
春尽次淮上
丘云霄（明代）

南关何处日孤征，归梦先春几百程。
今日送春犹是客，孤城寒雨不胜情。
再如蒲圻二首
王炎（宋代）

北走莼塘路，从公敢惮行。
凄凉当短日，寂寞过荒城。
薄禄非吾愿，尘缘窘此生。
丘园如可乐，何必问功名。
八宝妆·望远秋平
陈允平（宋代）

望远秋平。初过雨、微茫水满烟汀。乱葓疏柳，犹带数点残萤。待月重帘谁共倚，信鸿断续两三声。夜如何，顿凉骤觉，纨扇无情。还思骖莺素约，念凤箫雁瑟，取次尘生。旧日潘郎，双鬓半已星星。琴心锦意暗懒，又争奈、西风吹恨醒。屏山冷，怕梦魂、飞度蓝桥不成。
偈颂一百三十三首 其四十八
释居简（宋代）

佛真法身，抵死谩生。自沽村酒，自把磁瓶。却著衫来作主人。
读孙芝房漆室吟
江以鋐（清代）

华岳冲天起，黄河倒海来。文章如此壮，家国亦同哀。

寒烛沧江夜，春花洛下杯。吾侪何所虑，已有中兴才。
送监丞弟元亨参江陵阃
柴望（宋代）

北虏才闻郭子仪，上流决有退师期。
诸公但酾临江酒，老子只师别墅棋。
露布夜传诛鞑靼，蜡丸便递破符离。
书生已办平淮表，先寄鹡鴒原上诗。
古柏寒泉图
李俊民（金朝）

冬夏长青，昼夜不舍。拔本塞源，岂知量者。
徐赵紫芝
葛天民（宋代）

九月离东嘉，长安子岁华。
未登杨子渡，先访葛翁家。
天作今朝雪，灯开昨夜花。
一杯能强饮，不必问丹砂。
送茶头并化士 其十三
释慧空（宋代）

道人随处展家风，酒肆鱼行有路通。但得堂中盐米办，吉山佛法自兴隆。
子虚复有诗再次其韵
沈与求（宋代）

谁能延月倚危楼，细履相将偶当游。倦听山歌怀旧俗，闲看水当溅寒流。

灯光竞作千门晓，酒力微宽一掬愁。明日八分疲阿买，诗馋元只在清眸。
题梁王旧园
徐铉（宋代）

梁王旧馆枕潮沟，共引垂藤系小舟。树倚荒台风淅淅，

草埋欹石雨修修。门前不见邹枚醉，池上时闻雁鹜愁。

节士逢秋多感激，不须频向此中游。
过邵元化饮不醉戏作
王世贞（明代）

田父过能数，书生具颇艰。大都鲑菜美，遮莫酒杯悭。

鼓腹松风外，科头树影间。近知醒亦好，归步不蹒跚。
次韵待制兄题孔园芍药 其一
李弥逊（宋代）

红药开时春可怜，烂云明锦破晴烟。雍容近侍千花右，绰约翻阶四户前。

不分柳条开白眼，直愁榆叶散青钱。我来偶落东风后，只有鲛绡处处传。
边上送友人归宁
曹松（唐代）

乡路穿京过，宁心去少同。
日斜寻阔碛，春尽逐归鸿。
独树河声外，凝笳塞色中。
怜君到此处，却背老莱风。
春草碧 题梅雪■小照
曹贞吉（清代）

春风作意淹愁客。晞发弄琅玕、千条碧。脉脉空谷佳人，翠袖无言正相忆。

过雨嫩苔生、流光湿。

莫是拥髻灯前，翩然独立。认他桃花红，梨花白。剧怜■里都■，朱霞天半无人识。

高唱紫云回、消受得。
燕子矶荅蔡子木同用云字
皇甫汸（明代）

何处堪张组，江心一为君。岸回淮望树，帆带楚来云。

浮迹沧波逝，同心芳草芬。临流无惜醉，此地易离群。
楚风四首 其二
刘敞（宋代）

严严章华宫，灼灼高唐观。庆吊随俯仰，离合异昏旦。

人生讵能几，物化每交乱。千秋万岁后，寂寞江与汉。
赠吕县丞
叶适（宋代）

自得长官后，邑人诗转工。
批书月屡满，觅荐岁常空。
柳已如蓝碧，桃元胜锦红。
终归剡溪上，举棹谢东风。
香闺十咏 其二 鲛绡帨
张玉娘（宋代）

半幅生绡雪色寒，鲛人相赠比琅玕。华清浴罢恩波媚，南浦伤时泪雨斑。
句
何基（宋代）

皓首何妨一布衣。
喜何梓材至
邵宝（明代）

入城先过我，应只为论诗。思在停云地，情如泛雪时。

风前歌更激，雨后句偏奇。避暑松阴石，相逢不可期。
享庙禋郊诗·享庙八韵
宋祁（宋代）

左庙崇清烈，前郊赴享期。
瞻言七世室，并荐一元祠。
乐变摐金备，天行步玉迟。
香茅均奠鬯，锦册不惭辞。
有诏回宸辇，他宫奉母仪。
衣冠对游月，脂泽感平时。
俟献庭虚次，登歌拜受禧。
大哉王者孝，万叶焕烝彝。
淮阴阻雨
张耒（宋代）

樯竿日日春风转，渺渺孤舟数家县。
朝来雨暗隔淮村，白浪卷家吹断岸。
渡头杨柳湿青青，桥下涓涓野水生。
满尺白鱼初受钓，断行归雁故能鸣。
平生行止任迟速，篷底欠伸朝睡足。
从来江海有前约，老去尘埃无可欲。
晓天暖日生波光，桃杏家家半出墙。
春日春波好相待，短帆轻橹可须忙。
弼观罢走笔书后卷
富弼（宋代）

黎民于变是尧时，便字尧夫德可知。
更览新诗名击壤，生生全道略无遗。
和尧峰泉老 碧玉沼
释怀深（宋代）

深静含秋一鉴宽，清甘聊酌齿牙寒。灵岩自笑荒山骨，明月泉悭祇欲乾。
寄肖甫
王世贞（明代）

音尘莫恨蓟门疏，郧府天西远自如。地尽岷峨唯鸟道，江分蜀汉少鱼书。

诸贤讲德甘棠后，万事惊心小草馀。圣主只今求剑切，可因春兴赋潘舆。
龙泉山中
释善珍（宋代）

夜半岩间坐看星，千年老树有精灵。
前山月上青枫顶，照见白鹇来听经。
泊曹家沙
董嗣杲（宋代）

险危屡涉尚未惯，沙上尽认家为曹。
江空不见雨点大，船隘莫禁人语高。
苏幕遮•房中听唤婢声
董以宁（清代）

绮窗明，金屋暖。香篆浮帘，脉脉垂银蒜。翠幔欲搴行又缓。

生怕鸦鬟，閒话长和短。

茗须烹，花待灌。檀口轻圆，频把兰香唤。唤久不来谁作伴。

知造伊家，独坐床台畔。
走笔送家紫驭孝廉
陈恭尹（清代）

薄暮山归力殊惫，小童报子将于迈。披衣急欲走送君，东西城隔愁无奈。

君来几日秋已穷，黄花开残多朔风。摩天黄鹄却垂翅，鹰隼横厉盘高空。

我闻志士有如弓在挽，其屈愈深发弥远。看君才气固落落，世上何人在心眼。

明朝闻道理帆樯，短歌相送不成章。飞扬之望属吾子，仆不如人今老矣。
始兴南山下有林泉尝卜居焉荆州卧病有怀此地
张九龄（唐代）

出处各有在，何者为陆沈。幸无迫贱事，聊可祛迷襟。

世路少夷坦，孟门未岖嵚。多惭入火术，常惕履冰心。

一跌不自保，万全焉可寻。行行念归路，眇眇惜光阴。

浮生如过隙，先达已吾箴。敢忘丘山施，亦云年病侵。

力衰在所养，时谢良不任。但忆旧栖息，愿言遂窥临。

云间日孤秀，山下面清深。萝茑自为幄，风泉何必琴。

归此老吾老，还当日千金。
还邑遇雨
韦骧（宋代）

一阵阴云一雨来，驱除烦暑洒尘埃。山川固不为迎合，岂是先知地主回。
得陈明水书客有谈陈明水遭乡人之侮者
王慎中（明代）

初闻已骇妄相传，谈久令人一怅然。忠孝空闻行貊貉，安便犹不在林泉。

谗讥欲点偏为濯，事变侵磨亦试坚。始识道心能自胜，岂容小腹料高贤。
习家池
袁宏道（明代）

一庭幽碧锁岚烟，旋著春茶试乳泉。想得当时醉山简，面容如赭影颓颠。
减字木兰花
沈瀛（宋代）

棋枰响止。胜负岂能全两喜。不竞南风。忽尔三生六劫通。

客方对酒。一片捷音来自寿。甚快人何。大胜呼卢百万多。
自郊外归北望谯楼
陆游（宋代）

天上何年堕翠虯，屈蟠爪尾护吾州。
重门雨细旌旗湿，危堞风高鼓角遒。
漠漠川云昏佛塔，涓涓野水入农畴。
旷怀不耐微官缚，拟脱朝衫换钓舟。
槎浦并海
张侃（宋代）

海风颠狂衣袂摺，长樯巨舰去如叶。却行小立视荒田，老翁掷杖呼妻妾。

成行再拜告官侬，旧秋潮大经短堞。只因咸水入田来，虽筑田塍已晚哉。

官侬不知苗根透，戽水浸苗望苗秀。日蒸水气反枯苗，不如莫种只望潮。
寄题儒荣堂
陆游（宋代）

军容基祸庙谋疏，尚记文登遣使初。
只道大功随指顾，至今遗种费诛锄。
还朝不遣参麟笔，寓直空闻上石渠。
剩办杀青君记取，龙庭焚尽始成书。
雨后十小绝以一雨洗残暑万家生早凉为韵
章甫（宋代）

百岁已逾半，知复几寒暑。
此事当究观，勿共俗子语。
次胡云屋南湖韵
谢矩（明代）

滕六呈祥散作花，梵王宫殿玉为家。林间渐见成银树，江上遥看尽白沙。

寒拥貂裘围活火，暖同绛帐酌流霞。老禅清致谁能比，旋汲新泉为煮茶。
景阳钟歌
沈德潜（清代）

老龙觺觺蟠秋草，草根蟪蛄吊昏晓。摩挲犹识永明年，银泥几昏乾坤老。

端门鼓漏隔宫闱，梦暖香浓晓不知。殿角星残声乍响，景阳楼上画眉时。

云龙门开移庙主，从此蒲牢卧绀宇。何似铜仙辞汉宫，回望咸阳泪如雨。
普熏院
李淛（宋代）

征鞍晓踏山头月，客袂昼披松下风。
况有禅堂供偃息，陶然一枕梦槐宫。
水调歌头·和赵景明知县韵
辛弃疾（宋代）

官事未易了，且向酒边来。君如无我，问君怀抱向谁开。但放平生丘壑，莫管旁人嘲骂，深蛰要惊雷。白发还自笑，何地置衰颓。
五车书，千石饮，百篇才。新词未到，琼瑰先梦满吾怀。已过西风重九，且要黄花入手，诗兴未关梅。君要花满县，桃李趁时栽。
甘州子
黄琬璚（清代）

乍寒乍暖暮春天。梅豆小，麦花妍。风梳碧柳一村连。

远岫抹晴烟。残照外、啼鸟和流泉。
竹色
屈大均（明代）

竹色楼前满，松声屋后多。风吹山影去，云拂水痕过。

秋使神明爽，春将笑语和。醇醪君不饮，当奈好莺何。
绝句
何正平（宋代）

坐见茅斋一叶秋，小山丛桂鸟声幽。
不知叠嶂夜来雨，清晓石楠花乱流。
送余信宜初芙
陈恭尹（清代）

海峤无波郡邑劳，南溟真足养奇毛。三年奏最珠官远，四字题名玉殿高。

会见鸣珂归侍从，近乘山屐到林皋。每从良友瞻风义，侠气今时属四豪。
赠李熊先辈二首
强至（宋代）

崷崒闽人秀，夫君得最完。
文章醇不杂，气质浑无刓。
场屋闻新诏，乡闾正素冠。
天应老贤业，头角壮年蟠。
追次仇仁近韵谩成三首 其二
方回（元代）

卧思身世事，无夜不更深。脱难泅登岸，逃名影就阴。

樽中醉鲁酒，弦外自陶琴。诗就谁能赏，徒劳太古吟。
题蕴忠上人歙砚
强至（宋代）

山僧有砚名龙尾，此石来从歙溪水。
通明直可照发毛，莹滑不容安手指。
案上长疑片月生，匣中自有浮云起。
苍然颜色涵秋波，不学端州夸嫩紫。
溪匠琢为寒瓦形，如从铜雀初飘零。
只仍故状不复改，独有乱点生繁星。
高闲上人妙书札，什袭藏来时一发。
拂开轻雾磨烟煤，挥洒霜毫冰纸滑。
咄嗟此砚何为哉，世上别有润色材。
胡不往焉与徘徊，日濡大笔把诏裁，
无久滞此空尘埃。
浣香洞
汪缙（清代）

幽溪穿曲窦，洞口树成帷。垂阴生晚吹，散帻坐苔矶。

雨过月稍上，光含万籁希。天水空明里，菡萏相因依。

香气自白昼，夜来静入微。起心欲往求，已觉前境非。

即此悟禅寂，释我胸中机。
次韵李子泽过次卿溪堂二首 其一
周紫芝（宋代）

溪雨廉纤作晚晴，斜川风物唤渊明。归来定自有新句，醉著乌巾一幅轻。
山途
潘淳（清代）

一峰回处小桥崎，风磴松枝亚竹枝。溪水拖蓝山扑翠，大痴图画右丞诗。
县圃十绝和朱待制 其三
薛抗（宋代）

二亭岿然立，紫薇为题颜。朝晖射银钩，伟观压海山。
次韵吴竹修发慈云
陈著（宋代）

入山知几约，手墨未曾乾。
危世一游重，清交百念寒。
吟成佳句易，说到太平难。
终夜饮不醉，何从得睡鼾。
题湖山十景 其八 平川霁色
陈镒（明代）

渺渺平湖荡日光，渔烟起处隔沧浪。登楼有客看秋霁，杨柳风多满袖凉。
和竹溪三诗·戊辰二月六日
刘克庄（宋代）

礮车云怒激狂澜，只作禅家露电观。
抽得元身闲处着，免他冷眼静中看。
买山深悔于城近，逃席何须待酒阑。
昔美少年今皓白，懒从日者问支干。
次仲庸初冬即事二首
裘万顷（宋代）

君家秋实洞庭种，小子持来独未黄。
莫作苏州书后梦，只今正欠满林霜。
余家草堂前手植丛竹已生二笋别来三载今想成林矣客中感物而作
蓝智（明代）

丛竹新移涧水西，喜添双笋迸阶泥。春云绕屋苍龙起，夜月临轩翠凤栖。

石上琅玕当并长，壁间蝌蚪待重题。他年五柳归来好，三径清风独杖藜。
扬州同诸公社集郑超宗影园即席咏黄牡丹十首 其一
黎遂球（明代）

一朵巫云夜色祥，三千丛里认君王。月华蘸露扶仙掌，粉汗更衣染御香。

舞傍锦屏纷孔雀，睡摇金锁对鸳鸯。何人见梦矜男宠，独立应怜国后妆。
夜坐有感
施枢（宋代）

不为名所累，应是得安居。客梦方知幻，身谋反似疏。

风高秋塞远，雨急夜窗虚。犹望收来效，频翻旧读书。
浣溪沙·五字诗中目乍成
纳兰性德（清代）

五字诗中目乍成。尽教残福折书生。手挼裙带那时情。
别后心期和梦杳，年来憔悴与愁并。夕阳依旧小窗明。
四明山诗。石窗
陆龟蒙（唐代）

石窗何处见，万仞倚晴虚。积霭迷青琐，残霞动绮疏。

山应列圆峤，宫便接方诸。只有三奔客，时来教隐书。
龙马负图
林希逸（宋代）

八卦将呈露，天宁秘此图。出因龙马负，瑞与凤麟殊。

八尺非常种，千年有此驹。皇穹开易象，绿字见珍符。

鸟迹文非比，龟畴数亦俱。渥洼何足咏，谁复羡西都。
梅叟移居近巷时遭国恤兼闻皖中兵乱奉柬
恽毓鼎（清代）

北陆将回律，西城好结庐。乾坤多泪日，岁月杜门馀。

天暖犹存菊，家贫但载书。清风比通老，谁与绘《移居》。

衔恤孤衷耿，忧时两鬓斑。闻君来卜宅，令我暂开颜。

江郡风尘警，霜庭竹石閒。艰虞思智略，肯遂老东山。
再用前韵答继周丈二首 其一
王炎（宋代）

云路鹓鸿度九关，谁知雾豹隐南山。追怀先世交朋旧，幸拜英姿丈席间。

叹我壮年犹白发，知公有道养朱颜。运斤肯试成风巧，当许抠衣侍燕閒。
迁椒
黎廷瑞（宋代）

椒性恶卑湿，种之必阳坡。
托根苟失所，美质其奈可。
及早迁高原，薰风丹实多。
除夜
释行海（宋代）

一年只有今宵在，心事悠悠陌上尘。
风雪闭门谁念旧，灯花独对未归人。
三汊北城月榭玩月醉歌
郝经（元代）

大河奔放千里一片黄，鳌头杰观突起河中央。露华涨冷濯桂观，氛露洗尽豁四旁。

涛山隐映生金轮，水天不辨浑金光。杳然坐我月宫上，星斗错遌云锦裳。

玉虹高挂饮酒海，黄流倒卷都淋浪。两行美人列嫦娥，翠绡深夜冰肌凉。

悄然清唱多怨曲，搅乱羁思为停觞。轻飙忽来四座觉浮动，吹落桂子飒飒生秋香。

急令挝鼓歌慷慨，骊龙掀舞白凤翔。玉床插天抱孤月，醉卧万里银河长。
瑞香花
毛幵（宋代）

众妙与春竞，纷纷持所长。
此花最幽远，如以礼自将。
猗兰敢回步，檐卜亦退藏。
奉和圣制送张说上集贤院学士赐宴得筵字
王翰（唐代）

东堂起集贤，贵得从神仙。首命台阶老，将崇御府员。

送人锵玉佩，中使拂琼筵。和乐薰风解，湛恩时雨连。

长材成磊落，短翮强翩翾。徒仰蓬莱地，何阶不让缘。
答吴子真
于石（宋代）

子居金华山之东，我居金华山之西。
东西相望二百里，半面未之心相知。
扳条采荣远莫致，梦中往往或见之。
子持一卷易，我攜一篇诗。
此诗此易世不之，与子共作千年期。
前乎千载事已矣，后乎千载谁是非。
握手论心语未了，松风万壑寒生衣。
山深梦断不可觅，落花耿耿寒梅枝。
起视金华万山顶，惟有白云来去飞。
春日奉陪子安诸公游石门
李弥逊（宋代）

提壶唤新晴，病客春思搅。茶瓯曲肱罢，联屐事幽讨。

叩门探繁香，翠蔓花尚少。却携二三子，深行出飞鸟。

羊肠走鸣泉，凤尾摇寒筱。俯窥万井烟，筇声响林杪。

汤休真解事，煮饼禅坊悄。杯盘生晚涧，落叶风自扫。

眼明玉华阴，桃枝露红小。更倾樽中馀，邀月下云表。

澄江静可鉴，合嶂青未了。石梁接楼居，屋角挂参昴。

谁知人间世，彷佛见三岛。烟尘暗中原，怀抱镇煎煼。

一行瘴海头，岁月不知老。金兰有佳士，相见独不早。

青蒿得长松，颇亦慰枯槁。春风正颠狂，日日被花恼。

欢来即相觅，真处在草草。身名两姑置，有酒为君倒。
过白业庵
区怀瑞（明代）

门迎上沧水，檐挂老香云。隔岸归蒲供，重林隐梵文。

客寻鸥鹭迹，僧混鹿麋群。虽复嚣尘境，人天路自分。
题赵云九大令 其二
金城（清代）

文章政事总人豪，转饷筹兵绩更高。却恋烟霞薄轩冕，海天安稳放归艘。
赠同游马玄真伍伯饶甥舅
陈献章（明代）

江流东与海潮通，江去潮来今古同。岩洞风光诗卷里，天涯岁月钓船中。

老甥动止常随舅，小友心情爱傍公。更约铁桥窥险绝，笔床琴匣未须封。
无题四首 其四
吕本中（宋代）

平生饱我饭脱粟，静夜不眠寻细书。可见乌衣诸子弟，从来志业不如渠。
水仙子·乐闲
张可久（元代）

铁衣披雪紫金关，彩笔题花白玉栏，渔舟棹月黄芦岸。几般儿君试拣，立功名只不如闲。李翰林身何在，许将军血未干，播高风千古严滩。
送简上人之洛阳
释保暹（宋代）

闲身无所滞，独去背春城。望越乡心断，迎嵩隐思生。

野禅依树远，中饭傍泉清。相府如投刺，分题有竺卿。
寄刘道秘书
强至（宋代）

夫子文章老更工，六经俱达一身穷。
为逃州县时情薄，不问田园岁计空。
别酒正思倾夜雪，书邮忽喜寄春风。
遥知父子传家乐，却笑当年论异同。
日照
李梦阳（明代）

日照江烟翠欲重，梦回沙观始鸣钟。浪于洪郡思洪子，岂合松门有赤松。

万事寸心徒计较，两间衰鬓且从容。静来陡觉忘言好，把酒看花意每浓。
清明
释文珦（宋代）

客路驱驰足自怜，壮怀消歇在花先。
暖床寂寞听风雨，孤负清明又一年。
即事
喻凫（唐代）

抱杖立溪口，迎秋看塞门。连山互苍翠，二水各清浑。

笛发孤烟戍，鸦归夕照村。萋萋芳草色，终是忆王孙。
上巳溪上燕二首
陈造（宋代）

后溪分占羽觞浮，雷隐欢声半棹讴。
况我闲官似犀首，为渠领客作鳌头。
玻瓈影里妆光腻，桃李香中步障留。
病骨得晴堪近酒，与君同拜醉乡侯。
颂古四首
释道昌（宋代）

惯使渡头船，如今不记年。
爱他风浪恶，方是趁粗钱。
五苦诗五首 其四 死苦
释亡名（南北朝）

可惜凌云气，忽随朝露终。长辞白日下，独入黄泉中。

池台既已没，坟陇向应空。唯当松柏里，千年恒劲风。
七言四韵十六首 其二
张伯端（宋代）

人生虽有百年期，寿夭穷通莫预知。昨日街头犹走马，今朝棺内已眠尸。

妻财遗下非君有，罪业将行难自欺。大药不求争得遇，遇之不鍊是愚痴。
薝卜花
潘玙（宋代）

未说司花刻玉工，人知名与佛相同。可怜结了黄金子，依旧身归色界中。
题徐熙芍药
吴皇后（宋代）

稼李夭桃扫地无，眼明惊见玉盘盂。
扬州省识春风面，看尽群花总不如。
满江红·万甲胸中
佚名（宋代）

万甲胸中，问谁似、延安范老。当家事，出藩入相，黑头俱了。绿野徜徉聊雅志，紫宸寤寐思英表。向修门、何日衮衣归，天教早。诹吉卜，维熊兆。徵瑞梦，长庚耀。正尧蓂仲夏，八飞叶小。千日早从菑疾退，一觞恰趁笙歌绕。算灵椿、何似栎堂春，他犹少。
同张安国游万杉寺一首
王阮（宋代）

昭陵龙去奎文在，万岁灵杉守百神。
四十二年真雨露，山川草木至今春。
书志
陆游（宋代）

平生不喜作鹏抟，常伴寒螿语夜阑。
一碗淖糜支日过，数椽破夜著身宽。
衰残虽已叹垂白，忧患未容侵渥丹。
後五百年吾话在，笑君虚坐几蒲团。
春日集浮邱社 其一
陈万言（明代）

传闻王子晋，笙鹤访浮邱。邂逅葛仙令，相期汗漫游。

双舄应难葛，丹砂信可求。沧桑千劫火，天地一虚舟。

我是陈崇艺，餐霞几百秋。城隅荡春水，沙边种橘洲。

深谷变高岸，杰阁雄南州。结构者谁子，金门一隐侯。

曾侍玉皇宴，早登清庙球。偃蹇似方朔，诗书富邺侯。

黄阁待调燮，青山任去留。翻然遗胜景，付此方外俦。

悲鸣立仗马，商声歌饭牛。此丘二三月，黄鹂声啁啾。

倦鸟投林乐，冥鸿无弋忧。因忆壮年苦，枕戈眠戍楼。
黄雀痴（杂言走笔）
王维（唐代）

黄雀痴，黄雀痴，谓言青鷇是我儿。一一口衔食，

养得成毛衣。到儿啁啾解游飏，各自东西南北飞。

薄暮空巢上，羁雌独自归。凤凰九雏亦如此，

慎莫愁思憔悴损容辉。
和宋之问下山歌
王无竞（唐代）

日云暮兮下嵩山，路连绵兮树石间。

出谷口兮见明月，心裴回兮不能还。
毛诗·谷风
陈普（宋代）

从一真心出自然，每於勤苦见贞坚。
细看行道迟迟处，足验民彝得自天。
几年游泳与方舟，一旦同心友作雠。
苦是人心多阻隔，满前珠玉不知收。
感事（一作于濆诗，题云对花）
武瓘（唐代）

花开蝶满枝，花谢蝶还稀。惟有旧巢燕，主人贫亦归。
和茂才韵
赵沨（金朝）

十年为客未还家，赢得毵毵两鬓华。别后故人应念我，不来踏雪看梅花。
酌惠山泉瀹茶
杨万里（宋代）

鍚作诸峰玉一涓，麴生堪酿茗堪煎。
诗人浪语元无据，却道人间第二泉。
谢杨寿卿惠香木拄杖
李石（宋代）

夜郎溪中七香木，长身一握如紫玉。
向来蛮村已自奇，耻与龙涎鬭余馥。
誓将膂力奉君子，度越山岩走穷谷。
夫君得此不自珍，要当助我扶衰独。
忆昨与君骑竹马，健力随群走黄犊。
看看四十老形具，此物胡为苦催促。
世间行险岂吾徒，且卧方舟同结足。
贤者之孝二百四十首 其一一一 窦章
林同（宋代）

蔬食可堪贫，勤哉孝养亲。蓬莱知不远，应是著斯人。
百花亭
白居易（唐代）

朱槛在空虚，凉风八月初。山形如岘首，江色似桐庐。

佛寺乘船入，人家枕水居。高亭仍有月，今夜宿何如。
醉落魄（生日自戏）
韩元吉（宋代）

相看半百。劳生等是乾坤客。功成一笑惊头白。惟有榴花，相对似颜色。

蓬莱水浅何曾隔。也应待得蟠桃摘。我歌欲和君须拍。风月年年，常恨酒杯窄。
布贷回头笑髑髅赞
释智遇（宋代）

咄者髑髅，荒草堆头。
敛眉一笑，万壑云收。
有感八首 其三
杨爵（明代）

老去心犹壮，诗成一洒然。襟怀羞缕缕，风景叹年年。

伫立凶危地，出王日夜天。死亡诚旦暮，终不受人怜。
春晚
徐俨夫（宋代）

门掩春深过客稀，绿阴时复数红飞。
疎帘半卷荼醾雨，小立黄昏待燕归。
雷峰山寮口占 其一
释今无（明代）

渐老知身累，心情日日阑。事妨孤坐少，梦觉五更寒。

鹤语荒岗白，风鸣木叶丹。最嫌潮与汐，不许几人看。
清平乐
谢逸（宋代）

晓风残角，月里梅花落。宿雨醒时滋味恶。翠被轻寒漠漠。

梦回一点相思，远山暗蹙双眉。不觉肌肤瘦玉，但知带减腰围。
范参议宜人高氏挽诗二首
李弥逊（宋代）

毓秀勋庸后，来嫔诗礼家。
浮云轻富贵，朽木视铅华。
晚日俄晞露，春风自笑花。
平生偕老志，愁绝五云车。
偈十六首 其四
释行瑛（宋代）

明眼底人被眼碍，悟心底人被心碍。證道底人被道碍，达法底人被法碍。

何谓如此不见道，金屑虽贵，落根成翳。要得高步大方，直须去此四碍。
以诗索何旦兼竹杖何曾许觅一僮并及之
陈子升（明代）

五十閒身老待扶，孤生筇竹笑人孤。惊心自觉颠危极，回首相怜侍从俱。

便取一枝攀桂树，还添九节采菖蒲。因君步步寻高岭，岭上仙童遇得无。
和韩丈寄崖簿大雅并见简韵
章甫（宋代）

故乡未可归，异县难久留。
海深蛟鱷怒，安得乘桴游。
贫贱岂天意，自不曲如钩。
吾道未全穷，三岁依贤侯。
小鸡随孔鸾，顾影良可羞。
所喜臭味同，洁已从清修。
迩来苦多病，颇厌淮南州。
援琴操土风，大类南冠囚。
今辰天气佳，和气吹敝裘。
桃李竞颜色，谁能分劣优。
空搅游予心，浩荡生春愁。
新诗忽到手，盛意知难酬。
材生天地间，小大固不侔。
词锋未易当，如以楚伐邹。
玉季更多文，情义还相投。
他年内集时，尚记野人不。
溪馆二首
蒋堂（宋代）

年来纳组去，林下得身还。
泚泚清流处，重重碧树间。
渊鱼乐且静，庭鹤寿而间。
粗有淮安趣，谁同赋小山。
咏史 其一 费祎
陈普（宋代）

渭南营里夜眠迟，汉寿屯中醉里棋。亡蜀似缘才太给，不关越次用陈祇。
江口汎舟得船字
刘崧（元代）

凉露青天下，繁星白水边。歌呼仍劝酒，起坐忽欹船。

喧已非尘境，清疑是水仙。沙头灯火起，飞鹭亦翩翩。
樊山口二绝 其一
刘摰（宋代）

洲觜崭崭乱石排，濯风寒浪踏苍苔。长江万里从西北，泻向幽人两足来。
蓝都宪生祠
潘希曾（明代）

仗钺收秦陇，成功归庙廊。金汤恩不浅，俎豆报何长。

古柏隆中庙，甘棠召伯乡。封侯一时贵，未许望宫墙。
登城隍庙
张耒（宋代）

灵祠孤绝压城头，下瞰清濠一曲流。
尽日风埃昏几席，有时箫鼓祭春秋。
西瞻太昊祠千树，北望封君土一丘。
旅客登临一长望，春心容易起骚愁。
次韵张季长题龙洞
陆游（宋代）

我昔谒紫皇，翳凤骖虯龙。
俯不见尘世，浩浩万里空。
谪堕尚远游，忽到汉始封。
西望接蜀道，北顾连秦中。
壮哉形胜区，有此蜿蜒宫，雷霆自鼞鞳，环玦亦璁珑。
石屋如建章，万户交相通。
来者各有得，尽取知无从。
凭高三叹息，自古几英雄？老我文字衰，挥毫看诸公。
七哀诗二首 其一
张载（魏晋）

北芒何垒垒。高陵有四五。借问谁家坟。皆云汉世主。

恭文遥相望。原陵郁膴膴。季世丧乱起。贼盗如豺虎。

毁壤过一抔。便房启幽户。珠柙离玉体。珍宝见剽虏。

园寝化为墟。周墉无遗堵。蒙茏荆棘生。蹊径登童竖。

狐兔窟其中。芜秽不复扫。颓陇并垦发。萌隶营农圃。

昔为万乘君。今为丘中土。感彼雍门言。凄怆哀今古。
雨夜排闷二首 其一
陆游（宋代）

羸病愁灯影，羁怀怯雨声。新秋忽已半，垂老若为情。

金印儿嬉事，青编身后名。何如破窗下，袖手送馀生。
探芳信·坐清昼
张炎（宋代）

坐清昼。正冶思萦花，馀酲倦酒。甚采芳人老，芳心尚如旧。消魂忍说铜驼事，不是因春瘦。向西园，竹扫颓垣，蔓萝荒甃。风雨夜来骤。叹歌冷莺帘，恨凝蛾岫。愁到今年，多似去年否。旧情懒听山阳笛，目极空搔首。我何堪，老却江潭汉柳。
客邸思归
熊良巩（清代）

静听木叶下西风，灯影昏昏照病容。滴碎愁心秋夜雨，敲残客梦寺楼钟。

衡阳雁断三千里，巫峡猿啼十二峰。我久欲归归未得，云山叠叠水重重。
白菊花
顾逢（宋代）

渊明篱落发铅华，疑是西湖处士家。
一白自知非正色，此心只俗比梅花。
广州童谣
佚名（唐代）

羊头二四，白天雨至。
江城子 分虎方对客饮予归自颍上
李良年（清代）

惠连书阁对徵川。雨帘纤。一溪烟。梅子黄时，新绿水平滩。

正值故人商秉烛，刚照着，远归船。

小庭已过艳阳天。上疏帘。海榴偏。除却酒垆，只合抱书眠。

冷淡生涯消战日，桐叶底，又二年。
晚岸
韩偓（唐代）

揭起青篷上岸头，野花和雨冷修修。

春江一夜无波浪，校得行人分外愁。
白菊
苏辙（宋代）

白菊长先黄菊开，年年九日泛新醅。
犹存古历摽花候，不奈时人信手栽。
得势从教盈九畹，俯眉聊复引三杯。
愈风明目须真物，能使神农为尔回。
韩太丞同守成都次韵 其二
范镇（宋代）

近境连桑陌，先游盛竹林。并将怀旧意，持作惠时心。

藻思春生笔，清机月满襟。成风锦江曲，迥上玉山岑。
别刘大校书
高适（唐代）

昔日京华去，知君才望新。应犹作赋好，莫叹在官贫。

且复伤远别，不然愁此身。清风几万里，江上一归人。
曾仲恭侍郎惠酒以偶有名酒无夕不饮为韵谢之
章甫（宋代）

穷居少人事，落落仍寡偶。
晨曦入茆檐，和气生户牖。
拥褐还负暄，看云更搔首。
閒哦陶令诗，饥肠作雷吼。
九日登高有感
周行己（宋代）

置酒临重阳，举觞忽不乐。忆昔登高日，亲朋盛杯酌。

人事经年异，物景但如昨。生别未会遇，死别已冥漠。

吾生更飘荡，四海无所著。黄花眼中见，翻令怀抱恶。

莫觅四坐欢，节序正寥落。
洞仙歌
赵子发（宋代）

荒山明月，下有云来去。深夜纤毫静可数。问古今底事，留此空光，修月户、犹是当年玉斧。

思君持羽扇，来伴微吟，水珮风环饮松露。待勾漏丹成，约与轻飞，人间世、不知归处。更长啸、余声振林谿，见乱红惊飞，半岩花雨。
自入南与二陆丈游知其为侍郎族也小陆丈除钦
曾丰（宋代）

屈指江山好，南中古晋康。
龙潜开王气，燕寝贮清香。
恩数优新守，君王奉太皇。
政成归奏最，小陆亦为郎。
盆梅
弘历（清代）

迩日行郊郭，颇识冬意酣。保阳今说辇，喜对盆梅馣。

数蕊自饶今，万卉都觉凡。忘言如夙契，得意惟静耽。

一气真不息，大哉乾元含。
挽故司徒侍中赠尚书令韩魏公三首
强至（宋代）

建储嘉祐发先机，盖世功名古亦稀。
一冠鸳行丹地立，两扶龙德九天飞。
偃藩汲黯时云卧，去国周公遂不归。
星坼中台薨讣入，君王泪湿辍朝衣。
早春游曲江
施肩吾（唐代）

芳处亦将枯槁同，应缘造化未施功。

羲和若拟动炉鞴，先铸曲江千树红。
和傅寺丞竹稳之什·读书堂
陈宓（宋代）

闭门声吾咿，世仰德行成。
禄仕非有意，邦国须公荣。
区区刀笔徒，未足称股肱。
送金文学还日东
沈颂（唐代）

君家东海东，君去因秋风。漫漫指乡路，悠悠如梦中。

烟雾积孤岛，波涛连太空。冒险当不惧，皇恩措尔躬。
哀陈璹
刘克庄（宋代）

满怀干世策，自请戌边城。
不得兵书力，翻成礼部名。
妓方调锦瑟，客已吊丹旌。
都下人来说，还因喜丧生。
李仁父寄茯苓酥赋长句谢之
张栻（宋代）

岷峨山中千岁松，枝虬干直摩青空。雪霜剥落中不槁，膏液下与灵泉通。

龟跧凫伏自磊砢，金坚玉洁仍丰融。篝明夜取喜得隽，煮鼎朝听如吟风。

杵成坐上看飞雪，更和酪乳收全功。当知至味本无味，子若服之寿莫穷。

巽岩脊梁硬如铁，冠峨切云佩明月。百好都随春梦空，大药独传鸿宝诀。

中霄咀嚼不摇头，玉池生肥咽不彻。怜我百虑形蚤衰，裹赠扶持意何切。

丹砂著根谩尔传，脂泽酿黍计已拙。由来妙道初不烦，此法莫从儿辈说。

径思举袂揖浮丘，下视尘世真一吷。朱颜留得亦何为，追逐同坚岁寒节。
菩萨蛮

舒亶（宋代）

樽前休话人生事。人生只合樽前醉。金盏大如船。江城风雪天。

绮窗灯自语。一夜芭蕉雨。玉漏为谁长。枕衾残酒香。
留题筠庵以茅盖，层出如蘘衣然
杨万里（宋代）

茂林修竹翠光中，那得披蘘一老翁。
白石砌成珠子径，黄茅里却水晶宫。
夏凉冬暖非人境，雪打霜封即钓篷。
老子明朝便东去，更携瓦枕享松风。
玉漏迟（夏）
刘子寰（宋代）

翠草侵园径。阴阴夏木，鸣鸠相应。纵目江天，窈窈雨昏烟暝。屋应黄梅乍熟，听落颗、时敲金井。深院静。间阶自长，花砖苔晕。
楼居簟枕清凉，尽永日阑干，与谁同凭。旧社鸥盟，零落断无音信。辽鹤追思旧事，向华表、空吟遣恨。萦念损。休怪暮年多病。
同永叔子聪游嵩山赋十二题 其十 三醉石
梅尧臣（宋代）

相期物外游，共醉仙坛石。举手薄高穹，清风生两腋。

都忘尘世烦，笑傲聊为适。
偈颂十首
释德光（宋代）

十五日已前，千人万人把不住。
十五日已后，漫天网子百千重。
正当十五日，龙袖拂开全体现，
象王行处绝狐踪。
南岩僧具酒馔邀同公眉及余兄弟辈剧饮
罗万杰（明代）

几从快友向山登，忙却招邀好事僧。豫约此身随两屐，解将何物论三乘。

危峰孤磬听来杳，落日炊烟望里凝。取醉不妨觞迭换，眼中剩有酒如渑。
雨霁
陆游（宋代）

雨霁禽鱼乐，风生草木香。
老惊时易失，闲觉日偏长。
合合蛙何怒？翩翩蝶许忙！闭门真得计，切勿变轩昂。
自山中归至登封遂讽高宰令取峻极中院厨前石
李廌（宋代）

吴砧已碎乐生论，京江昔沈瘗鹤铭。
半裁紫阳立砆石，考击化度求金籯。
乃知金石有厄会，名碑旧叠长安城。
顷年醴泉有贤令，政誉蔼蔼多流馨。
为怜文星足人杰，昔皆祔葬陪昭陵。
坏垣粪壤得颜碣，榛丘棘坂求魏徵。
史讹遂正冲远字，石阙再树六骏形。
板图列籍示过客，龟趺螭首罗齐廷。
後来谬令类俗子，辄去其籍人皆惩。
昔到般舟访遗迹，季海寺记今雕零。
晓闻晨钟呼僧粥，石声嘹亮穿云清。
往观乃是唐短碣，大穷索缚乘前楹。
字形峥嵘笔萧散，远过名殿诸题经。
劝僧拂拭置高壁，安知野僧不我听。
十年再游尚如昔，击拊刻划将俱平。
急归入城讽县令，立使舁至无久停，
此碑复立非我力，奇物久废天须兴。
呜蝉
刘敞（宋代）

芳草久已歇，星火奄向中。日暮玄鸣蝉，岁华坐将空。

轻举尘壤外，逍遥神仙同。岂伊感时节，悲啸临长风。

夕露鲜馀润，炎飙成蕴隆。清虚浪自足，高饿亦云穷。
鸜鹆
俞灏（宋代）

守黑元知分，能言亦任真。
人知不可食，我得自全身。
牛背烟村画，乌群野水春。
从教鹦鹉贵，笼终媚宫嫔。
读杨文公集
苏颂（宋代）

文公名节冠当年，没世清风更凛然。
梁父旧庐空德里，西州华凛恸时贤。
平生奏御三千牍，不朽文章二百篇。
潇洒建溪遗俗在，至今弦诵满山川。
碧波亭
刘克庄（宋代）

了却文书上马迟，白苹洲畔有心期。
斜阳忽到传觞处，落尽梨花啼子规。
赠大司徒毕老先生得请旋里 其四
林应聚（明代）

喜从画省沾光辉，一自投簪愿巳违。黄发迩来看渐少，白驹此去音还稀。

时艰莫说宦情薄，身隐仍忧邦贮非。不独属员偏惜别，儿童拥道望公归。
登报恩寺塔最上一层
徐渭（明代）

报恩禅塔入云霄，万岁千秋翊圣朝。讵谓天龙销烬后，尚馀铃铎度江飘。

高临巨浸浮天阔，下见深宫尽日遥。回首乡园看不见，乱山残霭去迢迢。
题和仲兄碧鲜轩
刘才邵（宋代）

竹轩居士全天真，胸中不著纤毫尘。泠然孤照更洞彻，炯如月毫垂秋旻。

纷纷俗物不到眼，但延修竹为佳宾。一谈不交意且喻，真契岂复烦云云。

清风高节自相许，爽气晓接西山云。一般奇绝静中觉，细香风过时时闻。

端能令人看不足，乘兴数来还更新。欲扫寒梢挂高壁，不惜画材无此人。

嫦娥却解窥窗户，时与此君传喜神。
高阳台 独坐
俞庆曾（清代）

荆棘山中，风波江上，人间处处堪怜。清净莲花，如何也堕情天。

芷兰萧艾浑难辨。愿东君、莫漫缠绵。镇无聊、梅子黄时，雨直风尖。

楼台镜里从头认，忽放怀一笑，万事云烟。身是浮云，等闲易感因缘。

添香煮茗晶帘下，悔当初、轻负华年。且消它、鸭绿鹅黄，浅醉闲眠。
和梯飙薛宰镜中我韵
林希逸（宋代）

菱花泓里炯相亲，久玩还疑假是真。觌面果为谁氏子，回光须照本来人。

正惭我老羞看影，堪笑渠痴苦效颦。陶叟但知身有二，当年问答只形神。
送何寺丞汝弘归养
潘希曾（明代）

乡邦文献故通家，京国过从几岁华。适意忽惊张翰去，承恩应作老莱誇。

钱塘水落帆风稳，天姥云深屐路赊。回首莫忘移孝念，鹤书行促陇头车。
伯茂饯仲器归莱山和韵
陈伯康（明代）

我居西山前，君居南山下。居止既比邻，欢笑复杯斝。

虽无籍籍名，亦愧栖栖者。吾道多艰虞，造物随取舍。

努力少壮时，青灯共良夜。
客中赠游宗振
佘翔（明代）

落魄江湖一布衣，閒来说剑气雄飞。已看丽藻裁芳杜，况复清光映少微。

世上浮名云共薄，天涯多病雁来稀。弹歌不是吾徒事，沧海垂纶有钓矶。
次韵黄宰一源亭二首
刘子翚（宋代）

宾榻浮尘拂不开，胸中丰恨结崔嵬。
幔亭云散天全露，犹想双凫化舄来。
跋白鹿寄庵续寒山诗卷后
释慧空（宋代）

寒山忍寒哦五字，不为世间瓜与瓠。寄庵续之则有馀，法灯拟之不相似。

拾得日暮趁牛归，丰干天明骑虎去。可怜辛苦油浇神，年年打供国清寺。
寄刘凝远峦四首
赵蕃（宋代）

少陵衣钵在涪翁，传述东莱得正宗。
闻道曾经亲授记，不求印可谁更从。
留别广陵诸公
李白（唐代）

忆昔作少年，结交赵与燕。
金羁络骏马，锦带横龙泉。
寸心无疑事，所向非徒然。
晚节觉此疏，猎精草太玄。
空名束壮士，薄俗弃高贤。
中回圣明顾，挥翰凌云烟。
骑虎不敢下，攀龙忽堕天。
还家守清真，孤洁励秋蝉。
炼丹费火石，采药穷山川。
卧海不关人，租税辽东田。
乘兴忽复起，棹歌溪中船。
临醉谢葛强，山公欲倒鞭。
狂歌自此别，垂钓沧浪前。
曹知白东园载酒
弘历（清代）

欹岸閒维载酒船，剧谈虚榭眄江天。主人好在客将去，防误亭中草太玄。
何龙友太史招游西樵不果诗以寄之 其二
李云龙（明代）

茗园秋后气萧然，几处疏林带紫烟。访道空逢偃月子，采真还赋白云篇。

岩间空翠千重滴，树杪飞流百尺悬。呼吸定知通帝座，好携诗句问青天。
高宗建炎初祀昊天上帝 上帝酌献用《嘉安》。
郊庙朝会歌辞（宋代）

气萌黄钟，万物资始。钦若高穹，吉蠲时祀。神策泰元，增授无已。

群生熙熙，函蒙繁祉。
送薛郎中赴江州
张蠙（唐代）

几州闻出刺，谣美有江民。正面传天旨，悬心祷岳神。

尺书先假路，红旆旋烧尘。郡显山川别，衙开将吏新。

散招僧坐暑，闲载客行春。听事棋忘着，探题酒乱巡。

好编高隐传，多貌上升真。近日居清近，求人在此人。
山斋书事
林表民（宋代）

掩卷听蝉韵，凭栏楼雁行。
井风梧叶雨，篱月菊花霜。
又见秋将老，那堪夜更长。
愁吟无语共，残灺落书床。
景祐祭文宣王庙六首 兖国公配位酌献用《成安》。哲宗朝增此一曲。
郊庙朝会歌辞（宋代）

无疆之祀，配侑可宗。事举以类，与享其从。嘉栗旨酒，登荐惟恭。

降此遐福，令仪肃雍。
拜远祖墓
李锴（清代）

广原何漠漠，千里横逶迤。大河迎其东，长冈承其西。

中有远祖坟，五冢相肩随。不知几何年，石马犹未攲。

方士厌王气，脉凿顶且灰。镇金曾未渝，芒砀神龙飞。

岩岩泰山下，适得三公奇。
樊仲恂母太硕人李氏挽诗
魏了翁（宋代）

梁君遁世偕妻孟，崔母祈天为妇唐。身是六朝人物旧，眼看三世子孙昌。

人知翕翕味方隽，谁识耽耽意最长。犹恨年龄不满百，仅成三万五千场。
割麦行
乾隆（清代）

迤南割麦收逮齐，迤北割麦今姑兮，
合家竟日咸毕力，尚有余粮连亩栖。
腰镰手銍躯偻走，惫矣精神各抖擞，
十年—遇可辞劳，遗秉滞穗由他取。
前驱警跸无烦词，赤子宁避其父过，
为之望哉为之喜，范云萧缅安藉他。
别有老农茆屋叹，不烦重问情自见，
幸兹割麦逢饱秋，持鬻却苦价太贱！
探题得小桥
宋祁（宋代）

寻幽路穷处，略彴跨回溪。
一水虹相映，双华鹤自栖。
浅痕过钓艇，斜势截横堤。
弭节谁凭望，秋光遍水西。
蓼花
舒岳祥（宋代）

曾向江湖久钓游，极怜红蓼满汀洲。
清秋欲近先开眼，小雨才鸣急点头。
翡翠急来机事动，晴蜓不定晚风遒。
拒霜未放菡萏谢，点缀中间一段愁。
村馆杂兴 其二
陈肇兴（清代）

朦胧树色映窗纱，晓日初升薄雾遮。燕子入帘栖不定，双双飞上紫荆花。
夜雪
韩元吉（宋代）

炉火深红腊炬明，打窗风雪正纵横。
瓦瓶旋注山泉满，却作潇潇细雨声。
群山阁
曹彦约（宋代）

万里云萍一酉阳，便将和气压荒凉。
挽回梅萼依明烛，管领椒花入寿觞。
笑里不知熊轼重，醉馀犹记博山香。
只因腊雪成佳集，等到春来味更长。
山中寄外 其二
龙辅（宋代）

湖色开明镜，峦光列翠屏。双眉不忍画，羞对远山青。
余子任访章泉
韩淲（宋代）

章泉天下翁，之子能幽寻。谋道不谋利，耿耿秉此心。

薰风四月凉，苔竹芾而森。恨我不嗣往，空多华发侵。

年来翁示疾，岂在药石针。众生烦恼尽，病苦当不深。

慨焉绍兴初，上饶聚缨簪。东莱曾空青，至今朱弦琴。

零落一丘垄，佳话转平沉。翁实独远绍，文献所酌斟。

诗乃其绪馀，敛收日行吟。子归趣益胜，复逼我家林。

清阴伫延赏，抵掌横素襟。渺渺兮予怀，慎旃宜重钦。
金刚随机无尽颂 其四 净心行善分第二十三
释印肃（宋代）

善道自然生，万里体中行。慈悲兼惠施，念念我无能。
天台梵才师长吉在都数以诗笔见授因答以转句
宋祁（宋代）

比来缁侣颇言文，局促啁啾宁足论。
私地蛙鸣徒聒耳，长沙国小仅回身。
汤时仲小林居
南洲法师（明代）

昔年曾过小林居，门下萧萧古木疏。
床雨独看先世笏，帐烟还读外家书。
杏花红褪春犹在，菜甲青稀晓自锄。
回首长洲多茂草，几时清啸落樵渔。
仲益欲归作此留之
邹浩（宋代）

关西关北渐芳菲，晓马凌春入翠微。山向吾曹正多思，不应揽辔屡言归。
绝句二首
孙发（宋代）

山家一尺潇湘石，扫尽云腴齿颊清。
警破午窗箕颍梦，转为风外小松声。
念奴娇（记梦）
毛幵（宋代）

阿环家住阆风顶，绛阙瑶台相接。翳凤乘鸾人不见，隐隐霓裳云衱。秀骨贞风，长眉翠浅，映白咽红颊。非烟深处，渺然云浪千叠。

一笑徐福扁舟，春风空老尽，当时童妾。骨冷魂清惊梦到，同看碧桃千叶。寄语青童，何时丹就，为我留琼笈。天鸡催晓，却愁吹堕尘劫。
送明泉兄令宁武 其三
尹台（明代）

翔风被百里，化行在兹时。桃李荫中陌，其下自成蹊。

钦钦君子德，晏晏淑人仪。生草媚驺虞，美谷捐窃脂。

政肃岂在猛，令一民自宜。申章聊此赠，操袂行当辞。
独醉
陆游（宋代）

老伴死欲尽，少年谁肯亲？自怜真长物，何啻是陈人！江市鱼初上，村场酒亦醇。
颓然北窗下，不觉堕纱巾。
湖田 其二
邵圭洁（明代）

荷花十里起香风，云白天青一镜中。游人忽载笙歌去，无数鸳鸯起绿丛。
鲸川八景·客船晚烟
家铉翁（宋代）

去棹来帆一聚尘，个中那复有诗情。
晚来应是卢仝过，留得茶烟一抹横。
湖中女
杨维桢（元代）

湖中女，滑如脂。
湖中女，芙蓉姿。
湖中小桨荡莲叶，唱得吴王白雪词。
轻裾利屐踏雁足，为客高歌激明目。
生年不作人家妇，东人西人换恩主。
主家薄幸非三从，归来抱瑟弹孤鸿。
君不见东家女伴粗目丑，嫁得比邻呼何忪。
依韵和杨公济喜嘉定帅王待制移成都
强至（宋代）

把诏心先剑外飞，一身与国系安危。
玉关落日辞金印，锦水春风转绣旗。
历见本朝归秉轴，多由全蜀出分麾。
少陵漫为知音喜，行到花溪已恐迟。
浣溪沙（次韵昌甫）
韩淲（宋代）

山气吹云宝月凉。园英承露菊花黄。吾生只合醉为乡。

怅望佳人因共赋，分明佳节是重阳。酒边犹发少年狂。
南乡子·冬夜
黄升（宋代）

万籁寂无声。衾铁稜稜近五更。香断灯昏吟未稳，凄清。只有霜华伴月明。
应是夜寒凝。恼得梅花睡不成。我念梅花花念我，关情。起看清冰满玉瓶。
庭前树兰二株入夏两度盛开
孙元衡（清代）

清芬殊绝世，不与众芳同。香溢珠兰畹，黄先月桂丛。

交枝深照席，一夏两温风。天意持相赠，怜余大海东。
斋居
白圻（明代）

中宵不寐数严更，梅影横斜伴月明。庭院风来寒正峭，池塘雨月水初平。

斋心对越臣工肃，客思能忘岁序惊。晓色氤氲天驾返，禁庭遥忆庆仪成。
和阻风潜江以诗祷神
廖行之（宋代）

江行几日风打头，江上客子添牢愁。
人言水神喜作祟，客欲精祷姑维舟。
平生结习口语业，篇诗敢告波神休。
欣然回首领此意，一息千里聊乘流。
苦秋暑引
李昴英（宋代）

商金久得柄，老火未退舍。
甑中着寰宇，赫酷甚於夏。
池汤颇殃鱼，田龟应害稼。
桃笙亦桨汗，水国无凉榭。
扇挥腕欲脱，忍渴畏杯斝。
树间寂秋声，矩令何时下。
四序本循环，寒暑相代谢。
炎炎推不去，谁与诘造化。
人思濯清泠，风露原一借。
再拜祈蓐收，西陆早命驾。
夜检故书得孙季蕃词有怀其人二首
刘克庄（宋代）

中年豪宕以词行，醉墨淋漓一座倾。
昔竞捧笺求少蕴，今谁沥酒吊耆卿。
戴花起舞生无闷，荐菊为肴死亦清。
愁绝水仙祠畔路，萋萋原草几枯荣。
早饮湖州酒，寄崔使君
白居易（唐代）

一榼扶头酒，泓澄泻玉壶。十分蘸甲酌，潋艳满银盂。

捧出光华动，尝看气味殊。手中稀琥珀，舌上冷醍醐。

瓶里有时尽，江边无处沽。不知崔太守，更有寄来无。
指南录后序
文天祥（宋代）

德祐二年二月十九日，予除右丞相兼枢密使，都督诸路军马。时北兵已迫修门外，战、守、迁皆不及施。缙绅、大夫、士萃于左丞相府，莫知计所出。会使辙交驰，北邀当国者相见，众谓予一行为可以纾祸。国事至此，予不得爱身；意北亦尚可以口舌动也。初，奉使往来，无留北者，予更欲一觇北，归而求救国之策。于是辞相印不拜，翌日，以资政殿学士行。

初至北营，抗辞慷慨，上下颇惊动，北亦未敢遽轻吾国。不幸吕师孟构恶于前，贾余庆献谄于后，予羁縻不得还，国事遂不可收拾。予自度不得脱，则直前诟虏帅失信，数吕师孟叔侄为逆，但欲求死，不复顾利害。北虽貌敬，实则愤怒，二贵酋名曰“馆伴”，夜则以兵围所寓舍，而予不得归矣。未几，贾余庆等以祈请使诣北。北驱予并往，而不在使者之目。予分当引决，然而隐忍以行。昔人云：“将以有为也”。

至京口，得间奔真州，即具以北虚实告东西二阃，约以连兵大举。中兴机会，庶几在此。留二日，维扬帅下逐客之令。不得已，变姓名，诡踪迹，草行露宿，日与北骑相出没于长淮间。穷饿无聊，追购又急，天高地迥，号呼靡及。已而得舟，避渚洲，出北海，然后渡扬子江，入苏州洋，展转四明、天台，以至于永嘉。

呜呼！予之及于死者，不知其几矣！诋大酋当死；骂逆贼当死；与贵酋处二十日，争曲直，屡当死；去京口，挟匕首以备不测，几自刭死；经北舰十余里，为巡船所物色，几从鱼腹死；真州逐之城门外，几彷徨死；如扬州，过瓜洲扬子桥，竟使遇哨，无不死；扬州城下，进退不由，殆例送死；坐桂公塘土围中，骑数千过其门，几落贼手死；贾家庄几为巡徼所陵迫死；夜趋高邮，迷失道，几陷死；质明，避哨竹林中，逻者数十骑，几无所逃死；至高邮，制府檄下，几以捕系死；行城子河，出入乱尸中，舟与哨相后先，几邂逅死；至海陵，如高沙，常恐无辜死；道海安、如皋，凡三百里，北与寇往来其间，无日而非可死；至通州，几以不纳死；以小舟涉鲸波出，无可奈何，而死固付之度外矣。呜呼！死生，昼夜事也。死而死矣，而境界危恶，层见错出，非人世所堪。痛定思痛，痛何如哉！

予在患难中，间以诗记所遭，今存其本不忍废。道中手自抄录。使北营，留北关外，为一卷；发北关外，历吴门、毗陵，渡瓜洲，复还京口，为一卷；脱京口，趋真州、扬州、高邮、泰州、通州，为一卷；自海道至永嘉、来三山，为一卷。将藏之于家，使来者读之，悲予志焉。

呜呼！予之生也幸，而幸生也何为？所求乎为臣，主辱，臣死有余僇；所求乎为子，以父母之遗体行殆，而死有余责。将请罪于君，君不许；请罪于母，母不许；请罪于先人之墓，生无以救国难，死犹为厉鬼以击贼，义也；赖天之灵，宗庙之福，修我戈矛，从王于师，以为前驱，雪九庙之耻，复高祖之业，所谓誓不与贼俱生，所谓鞠躬尽力，死而后已，亦义也。嗟夫！若予者，将无往而不得死所矣。向也使予委骨于草莽，予虽浩然无所愧怍，然微以自文于君亲，君亲其谓予何！诚不自意返吾衣冠，重见日月，使旦夕得正丘首，复何憾哉！复何憾哉！

是年夏五，改元景炎，庐陵文天祥自序其诗，名曰《指南录》。
点绛唇 咏西施舌
梁鼎芬（清代）

梦雨丝风，溪头网得娇如雪。金璚玉屑。肯使轻磨灭。

想是吴宫，曩日曾饶舌。空凄切。江湖贬绝。莫向人间说。
寄题张仲钦左司盘涧
陆游（宋代）

剑溪之南有佳处，山灵尸之不轻付。
张公鼻祖晋司空，谈笑得轻开窗户。
溪光如镜新佛拭，白云青嶂无朝暮。
伏几读书时举头，万象争阵陶谢句。
公今仙去有嗣子，关塞崎岖方叱驭。
山城何曾叹如斗，皦皦不受世俗污。
君不见伾文往者势如山，朝士几人无汗颜？尊公遗事不须述，但看当时出处间。
花枝独鹊
陈于陛（明代）

天上成桥罢，人间化印迟。一从栖上苑，那复向南枝。

拂羽琼花落，穿林宝树垂。夜飞绕明月，朝语噪晴曦。

表瑞巢堪咏，怀仁鷇可窥。皇家时有喜，先报九重知。
贤者之孝二百四十首·王崇
林同（宋代）

风雹忽止处，禾麦独依然。
料得天公意，知为孝子田。
蝶恋花
仇远（元代）

燕燕楼空帘意静。露叶如啼，红沁胭脂井。浅约深盟期未定。木犀风里鸳鸯径。

楚岫秦眉相入映。私倚云阑，淡月笼花顶。今夕兰釭空吊影。绣衾罗荐余香冷。
惠声伯窗前孤桐
张九成（宋代）

只期翠影在窗栊，岂谓年余到碧空。
自笑襟期惟我似，饱谙霜雪与君同。
千岸夜月双溪外，一曲晚天横笛中。
且向幽斋伴清致，会看廊庙奏薰风。
清明前四日泛湖
葛天民（宋代）

绕岸堆青嶂，游船满绿波。
楼台临水近，杨柳占春多。
老去谁同调，尊前且放歌。
韶华能几日，随棹已新荷。
和郭从范二首 其一
王质（宋代）

羽檄传岁月，走马不当疾。我家在江南，时节阻会集。

东皋冗不治，杜老趣归急。何时秉犁锄，夜翻陇头湿。
池阳地寒梅开甚晚上元后始见疏花一夕春雪晓
陈文蔚（宋代）

千林一夜散琼瑰，莫诮亭前春后梅。
未入纷纷红紫队，不忍国是雪中开。
洛阳秋夕
杜牧（唐代）

泠泠寒水带霜风，更在天桥夜景中。

清禁漏闲烟树寂，月轮移在上阳宫。